**Gottlieb Clemens Söhngen** (\* 21. máj 1892, Kolín nad Rýnom – † 14. november 1971, Mníchov) bol nemecký katolícky teológ a filozof.

Život
-----

Po ukončení štúdia na *Kaiser-Wilhelm-Gymnasium* v Kolíne nad Rýnom študoval Gottlieb Söhngen filozofiu a katolícku teológiu na univerzitách v Mníchove, Bonne, Kolíne nad Rýnom a Tübingene. K jeho učiteľom patrili Oswald Külpe a Clemens Baeumker, u ktorého v roku 1914 aj promoval. Téma jeho dizertačnej práce z filozofie znela: „O analytických a syntetických súdoch. Historicko-kritické skúmanie logiky súdu." (*Ueber analytische und synthetische Urteile. Eine historisch-kritische Untersuchung zur Logik des Urteils.*)

V roku 1917 bol vysvätený za kňaza. V rokoch 1924 až 1930 pracoval v *Albert-Magnus-Akademie* v Kolíne nad Rýnom.

Doktorát z teológie získal v roku 1930. Témou dizertácie bolo: „Bytie a predmet. Scholastická axioma *ens et verum convertuntur* ako základ metafyzickej a teologickej špekulácie." (*Sein und Gegenstand. Das scholastische Axiom* ens et verum convertuntur *als Fundament metaphysischer und theologischer Spekulation.*)

V roku 1931 sa habilitoval na univerzite v Bonne prácou: „Účasť na Božom poznaní" (*Teilhabe am göttlichen Wissen*). Vyučoval tu až do roku 1937. Veľký vplyv mal na neho teológ Arnold Rademacher.

V roku 1937 prijal profesorské miesto na *Lyceum Hosianum* v Braunsbergu.

Do Bonnu sa vrátil v roku 1946 ako hosťujúci profesor.

Od roku 1947 pôsobil Söhngen v Mníchove ako profesor propedeutiky a fundamentálnej teológie. Práve tu sa pokúsil vytvoriť syntézu súčasnej a scholastickej filozofie, ktorá by dokázala poskytnúť odpovede na otázky modernej doby.

Profesor Gottlieb Söhngen je úzko spätý aj so životným príbehom Josepha Ratzingera, neskoršieho pápeža Benedikta XVI. V roku 1950/51 podnietil tému Ratzingerovej dizertačnej práce: „Boží ľud a Boží dom v Augustínovej náuke o cirkvi" (*Volk und Haus Gottes in Augustins Lehre von der Kirche*). A je to tiež predovšetkým Söhngenova zásluha, že Ratzingerova habilitačná práca – „Teológia dejín svätého Bonaventuru" (*Die Geschichtstheologie Bonaventuras*, 1955) – nakoniec, napriek veľkým výhradám profesora Michaela Schmausa, nebola odmietnutá.

Söhngen bol v rokoch 1936 až 1942 vydavateľom knižnej edície „Hraničné otázky teológie a filozofie" (*Grenzfragen zwischen Theologie und Philosophie*). Bol známy aj ako kritik neoscholastiky.

Pápež Pavol VI. udelil v roku 1968 Söhngenovi titul *Čestný prelát Jeho Svätosti*.

Gottlieb Söhngen zomrel 14. novembra 1971 v Mníchove. Posledná rozlúčka sa konala 19. novembra 1971 v kolínskom farskom kostole sv. Agnesy. Homíliu predniesol Joseph Ratzinger:

> „*Jeho veľkosť, no zároveň i osud, spočívali v šírke jeho myslenia. Kto si totiž kladie takéto obsiahle otázky, nedokáže predložiť nejakú uzavretú, úzku syntézu. A Söhngen si bol toho vedomý. Vedel, že hodina teologických súm zatiaľ znovu neodbila. Vedel, že sa musí uspokojiť s fragmentami. Ale vždy sa snažil v týchto fragmentoch nazerať celok. Premýšľať o fragmentoch z pohľadu celku. Uchopiť fragmenty ako odrazy celku. Týmto je zároveň naznačený aj jeho základný duchovný postoj: Söhngen bol človekom, ktorý sa radikálne a kriticky pýta. A ani my si dnes tieto otázky nekladieme radikálnejšie, než to robil on. Ale súčasne bol Söhngen človekom radikálne veriacim.*"
> 
>

Výber z diela
-------------

* *Über analytische und synthetische Urteile. Eine historisch-kritische Untersuchung zur Logik des Urteils*, 1915 [O analytických a syntetických súdoch. Historicko-kritické skúmanie logiky súdu.]
* *Sein und Gegenstand. Das scholastische Axiom Ens et verum convertuntur als Fundament metaphysischer und theologischer Spekulation*, 1930 [Bytie a predmet. Scholastická axioma *ens et verum convertuntur* ako základ metafyzickej a teologickej špekulácie.]
* *Analogia fidei*, 1934 [Analógia viery]
* *Symbol und Wirklichkeit im Kultmysterium*, 1937 [Symbol a skutočnosť v kultickom mystériu]
* *Der Wesensaufbau des Mysteriums*, 1938 [Podstata mystéria]
* *Die Einheit der Theologie in Anselms Proslogion*,1938 [Jednota teológie v Anzelmovom diele Proslogion]
* *Kardinal Newman. Sein Gottesgedanke und seine Denkergestalt*, 1946 [Kardinál Newman. Mysliteľ a jeho myšlienky o Bohu]
* *Das sakramentale Wesen des Messopfers*, 1946 [Sakramentálna podstata obety svätej omše]
* *Der Geist des Glaubens und der Geist der Wissenschaft*, 1947 [Duch viery a duch vedy]
* *Humanität und Christentum*, 1947 [Humanita a kresťanstvo]
* *Die Einheit in der Theologie*, 1952 [Jednota v teológii]
* *Philosophische Einübung in die Theologie. Erkennen, Wissen, Glauben.* 1955 [Filozofický úvod do teológie. Spoznať, vedieť, veriť.]
* *Gesetz und Evangelium. Ihre analoge Einheit theologisch, philosophisch, staatsbürgerlich.* 1957 [Zákon a evanjelium. Ich analogická jednota z teologického, filozofického a občianskeho pohľadu.]
* *Der Weg der abendländischen Theologie. Grundgedanken zu einer Theologie des 'Weges'.* 1959 [Cesta západnej teológie. Základné myšlienky „teológie cesty".]
* *Analogie und Metapher. Kleine Philosophie und Theologie der Sprache.* 1962 [Analógia a metafora. Malá filozofia a teológie jazyka.]
* *Grundfragen einer Rechtstheologie*, 1962 [Základné otázky teológie práva]
* *Christi Gegenwart in Glaube und Sakrament*, 1967 [Kristova prítomnosť vo viere a sviatostiach]

Literatúra
----------

* KLAUSNITZER, Wolfgang. *Gottlieb Söhngen.* In: *Biographisch-Bibliographisches Kirchenlexikon*. Band 21. Nordhausen: Bautz, 2003. S. 1446–1454. ISBN 3-88309-110-3.

Referencie
----------

1. ↑  SÖHNGEN, Gottlieb. *Neoscholastik. In: Lexikon für Theologie und Kirche*. 2.. vyd. Freiburg : Herder Verlag.
2. ↑  GRAULICH, Markus. *Unterwegs zu einer Theologie des Kirchenrechts. Die Grundlegung des Rechts bei Gottlieb Söhngen (1892–1971) und die Konzepte der neueren Kirchenrechtswissenschaft*. Paderborn : Schoeningh Ferdinand GmbH, 2005. ISBN 9783506729248. S. 438.

Externé odkazy
--------------

* (nemecky)

Zdroj
-----

*Tento článok je čiastočný alebo úplný preklad článku Gottlieb Söhngen na nemeckej Wikipédii.*

Autoritné údaje: * BnF: 127567242
* GND: 118748661
* ISNI: 0000 0001 0938 749X
* LCCN: n92004286
* NK ČR: xx0015814
* VIAF: 116903877
* WorldCat: lccn-n92004286